பாடம் 18
சிம்சோனும் எரியும் நரிகளும்
நோக்கம்: தேவனுடைய திட்டத்துக்குப் பதிலாக நம் சொந்தத் திட்டங்களை வைக்கக்கூடாது என்பதைப் பிள்ளைகளுக்குக் காட்டுதல்.
வேத வாசிப்பு: நியாயாதிபதிகள் 15:1-8
மனப்பாட வசனம்: யாக்கோபு 1:19 – “எந்த மனுஷனும் கேட்கிறதற்குத் தீவிரமாயும், பேசுகிறதற்குத் தாமதமாயும், கோபிக்கிறதற்குத் தாமதமாயும் இருக்கக்கடவன் …”
பாடத்தை அளித்தல்
தொடக்கப் புள்ளி
நீங்கள் முன்கூட்டியே தயாரித்த ஒரு சிறு நாடகத்துடன் பாடத்தைத் தொடங்குங்கள். இரண்டு பிள்ளைகள் ஒரே பேனாவை அல்லது ஒரே பயிற்சிப் புத்தகத்தை தம்முடையது என்று உரிமை கொண்டாடுகிறார்கள். இருவரும் அது தங்களுடையதென்கிறார்கள். வாக்குவாதம் தொடங்குகிறது; கோபமான சொற்கள் வருகின்றன; இறுதியில் சண்டை தொடங்குகிறது.
பாடத்தின் முக்கிய குறிப்புகள்
1. திருமணம் மகிழ்ச்சியான கொண்டாட்டமாக இருக்க வேண்டும்; ஆனால் சிம்சோனின் திருமணம் அவ்வளவு கோபத்தில் முடிந்ததால் அவன் மணப்பெண்ணை விட்டுவிட்டுப் போய்விட்டான். சிறிது காலம் கழித்து அவளை அழைத்து வர சிம்சோன் திரும்பிப் போனான்; அதற்குள் அவளுடைய தந்தை அவளை மாப்பிள்ளைத் தோழனுக்குக் கொடுத்துவிட்டிருந்தார் (15:1-2).
2. இது சிம்சோனை மிகவும் கோபப்படுத்தியதால் அவன் பெலிஸ்தியரிடம் கொடூரமாகப் பழிவாங்கினான். 300 நரிகளைப் பிடித்து, அவற்றை இரண்டிரண்டாக வால்களால் சேர்த்துக் கட்டினான். பின்பு அவற்றின் வால்களில் எரியும் தீவட்டிகளைக் கட்டி, பெலிஸ்தியரின் வயல்களில் நரிகளை விட்டான். அவர்களுடைய பயிர்கள் அனைத்தும் எரிந்துபோயின (15:3-5). படம் 18-ஐக் காட்டுங்கள்.
3. இப்போது பெலிஸ்தியர் தங்கள் முறைக்குக் கோபமடைந்தனர். அவர்கள் சிம்சோனின் மனைவியையும் அவள் தந்தையையும் பழிவாங்கினர். ஆனால் சிம்சோன் திரும்பி வந்து இன்னும் அதிகமான பெலிஸ்தியரைக் கொன்று அவர்களைப் பழிவாங்கினான் (15:6-8).
கதைக்கு நம் பதில்
இந்தக் கதை கோபத்தையும் பழிவாங்குதலையும் பற்றியது. பழிவாங்கியது பிரச்சினைகளைத் தீர்த்ததா? இல்லை. உண்மையில் அது பிரச்சினைகளையும் வன்முறையையும் மோசமாக்கியது. தொடக்க நாடகத்தை நினைவுபடுத்துங்கள். அந்தச் சண்டை புத்தகம் அல்லது பேனா யாருடையது என்ற பிரச்சினையைத் தீர்த்ததா? இல்லை; மேலும் பிரச்சினைகளையே உண்டாக்கியது. கோபம் ஞானமான தீர்மானங்களுக்கு வழிநடத்தாது. நம் கோபத்தைக் கட்டுப்படுத்த தேவனின் உதவியைக் கேட்டு, அவருடைய குரலுக்கு அதிகமாய்ச் செவிகொடுக்க வேண்டும். என்ன செய்ய வேண்டும் என்று மனப்பாட வசனம் நமக்குச் சொல்கிறது.
மனப்பாட வசனத்தை மனதில் பதிய வைத்தல்
யாக்கோபு 1:19 – “எந்த மனுஷனும் கேட்கிறதற்குத் தீவிரமாயும், பேசுகிறதற்குத் தாமதமாயும், கோபிக்கிறதற்குத் தாமதமாயும் இருக்கக்கடவன் …” வசனத்தின் சொற்களை அட்டைகளில் எழுதி, பிள்ளைகளைச் சரியான வரிசையில் அடுக்கச் செய்யுங்கள்.
